ང་གི་རྣམ་པར་གྱུར། ཞེས་བྱིན་གྱིས་བརླབས་པའི་བགྲང་འཕྲེང་ལག་པ་གཡོན་པས་བཟུང་སྟེ། ཞི་བ་ལ་མཛུབ་མོ་དང་། རྒྱས་པ་ལ་གུང་མོ་དང་། དབང་ལ་མིང་མེད་དང་། མངོན་སྤྱོད་ལ་མཐེའུ་ཆུང་གི་སྟེང་དུ་བཞག་ལ་མཐེ་བོང་དང་འཕྲེང་རྡོག་ལྷའི་རང་བཞིན་དུ་མོས་ཤིང་། མཐེ་བོང་གིས་འཕྲེང་བ་གཅོད་པའི་ཚེ་ལྷ་རྣམས་དགུག་ཅིང་སྤྱན་འདྲེན་པའི་ཚུལ་དུ་དམིགས་ནས། ཁྱད་པར་དུ་རྣམ་པར་རྟོག་པ་ཤས་ཆེ་ན་རྣམ་རྟོག་གི་རླུང་བརྟན་པའི་བཟླས་པ་བྱ་སྟེ། བདག་ཧེ་རུ་ཀར་གནས་པའི་ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་ཧཱུྂ་ལ་སྔགས་ཀྱི་ཕྲེང་བས་བསྐོར་བ་ལ་དམིགས་ཏེ་བཟླས་པ་བྱས་པས་སྔགས་ཀྱི་འཕྲེང་བ་རླུང་དང་ལྷན་ཅིག་ཏུ་རང་གི་སྣ་བུག་གཡོན་པ་ནས་ཐོན། ཁམས་གསུམ་གྱི་སེམས་ཅན་ལྷར་གསལ་བའི་སྣ་བུག་གཡས་པར་ཞུགས། སྙིང་གར་ཧཱུྂ་གནས་པ་ལ་ཐིམ་ཞིང་། ཧཱུྂ་ལས་སྔགས་ཀྱི་ཕྲེང་བ་སེམས་ཅན་གྱི་སྣ་བུག་གཡོན་པ་ནས་ཐོན། རང་གི་སྣ་བུག་གཡས་པར་ཞུགས། ཐུགས་ཀའི་ཧཱུྂ་ལ་ཐིམ་ཞིང་འཁོར་བར་གྱུར་པ་ལ་དམིགས་ཏེ་བཟླས་པ་བྱའོ། ། ཉོན་མོངས་པ་ཤས་ཆེ་ན་ཐིག་ལེ་བརྟན་པའི་བཟླས་པ་བྱ་བ་ནི། རང་གི་ཐུགས་ཀའི་ཧཱུྂ་ལས་སྔགས་འཕྲེང་དཀར་པོ་བྱང་ཆུབ་སེམས་ཀྱི་རང་བཞིན་ཅན། རྩ་དབུ་མའི་ནང་ལས་བརྒྱུད་གསང་བའི་རྡོ་རྗེ་ལས་ཐོན། ཡུམ་གྱི་བྷ་གར་ཞུགས། ཨ་ཝ་དྡྷུ་ཏཱི་ལས་ཐོན་ཏེ་རང་གི་ཞལ་དུ་ཞུགས་ཤིང་རྒྱུན་མི་འཆད་དུ་འཁོར་བར་གྱུར་པར་མོས་ལ་བཟླས། སྤྲོ་བསྡུའི་བཟླས་པ་ནི། སྤྲུལ་པའི་འཁོར་ལོའི་ལྟེ་བར་ནཱ་དའི་རྣམ་པ་ལས་སྔགས་ཀྱི་འཕྲེང་བ། མེ་ཏོག་གི་འཕྲེང་བ་ལྟ་བུ་སྣ་བུག་གཡས་ནས་ཐོན། དཀྱིལ་འཁོར་གྱི་ལྷའི་རྣམ་པར་གྱུར་ནས། འགྲོ་བའི་དོན་བྱས་ཏེ། སླར་སྔགས་འཕྲེང་སྣ་བུག་གཡོན་དུ་ཞུགས་ནས་ཐོན། ལྟེ་བའི་ནཱ་ད་ལ་ཐིམ་པར་གྱུར་པའམ། ཐུགས་ཀའི་ཧཱུྂ་ལས་སྔགས་ཀྱི་འཕྲེང་བས་བསྐོར་བ་འཁོར་བ་ལས་འོད་ཟེར་སེར་པོ་འཕྲོས་ཤིང་འདུ་བར་གྱུར། ཞེས་བསྒོམ། ཡང་ལས་བཞིའི་བཟླས་པ་བྱ་བར་འདོད་ན། གཙོ་བོའི་ཐུགས་ཀར་སྣ་ཚོགས་རྡོ་རྗེའི་ལྟེ་བར་ས་བོན་ཧཱུྂ་ཡིག་མཆོག་ཏུ་གསལ་བའི་མཐར་སྔགས་འཕྲེང་མུ་ཏིག་གི་འཕྲེང་བ་ལྟར་འཁོར་བ་ལས་འོད་ཟེར་ཁ་དོག་དཀར་པོ་བྱུང་། ཡབ་ཀྱི་ཞལ་ནས་ཡུམ་གྱི་ཞལ་དུ་ཞུགས། སྐུའི་དབྱིབས་བརྒྱུད་དེ། ཡུམ་གྱི་མཁའ་ནས་རྡོ་རྗེ་ནོར་བུའི་ལམ་དུ་ཞུགས། ཐུགས་ཀའི་ས་བོན་ལ་ཐིམ་པས་ནད་གདོན་བར་ཆད་ཐམས་ཅད་ཞི་བའི་ཕྲིན་ལས་འགྲུབ་པར་གྱུར། དེ་བཞིན་དུ་རྒྱས་པ་ལ། ཡབ་ཡུམ་གྱི་སྔགས་དྲིལ་ཏེ་འཁོར་བ་ལས་འོད་ཟེར་སེར་པོས་ཚེ་དང་དཔལ་འབྱོར་རྒྱས་པར་གྱུར། དབང་ལ། ཡབ་ཡུམ་གྱི་སྔགས་ལྕགས་སྒྲོག་གི་འཕྲེང་བ་ལྟ་བུ་འཁོར་བ་ལས་འོད་ཟེར་ཁ་དོག་དམར་པོས་ཁམས་གསུམ་གྱི་སྐྱེ་འགྲོ་ཐམས་ཅད་དང་ལོངས་སྤྱོད་དབང་དུ་བསྡུས་པར་གྱུར། དྲག་པོ་ལ། སྔགས་འཕྲེང་དམར་ནག་མེ་ལྕེ་ཆད་པའི་ཚུལ་དུ་སྤྲོས་པ་ལས། འོད་ཟེར་ཁ་དོག་མཐིང་ཁས་དགྲ་བགེགས་གནོད་བྱེད་ཐམས་ཅད་ཚར་བཅད་པར་གྱུར། ཞེས་དམིགས་པ་སྟེ་དེ་ལས་བཟླས་རིམ་རྒྱས་པར་སྤྲོ་ན་གཞན་དུ་རྟོགས་པར་བྱའོ། ། བཟླ་བྱའི་སྔགས་ནི། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུྂ་ཕཊ྄྄་ཌཱ་ཀི་ནཱི་ཛཱ་ལ་སམྦ་རཾ་སྭཱ་ཧཱ། བཅོམ་ལྡན་འདས་ཀྱི་སྙིང་པོ་ཡི་གེ་ཉི་ཤུ་རྩ་གཉིས་པའོ། ། ཨོཾ་ཧྲཱིཿཧ་ཧ་ཧུཾ་ཧཱུྂ་ཕཊ྄྄། ཉེ་སྙིང་ཡི་གེ་བདུན་པའོ། ། ཨོཾ་བཛྲ་བཻ་རོ་ཙ་ནཱི་ཡེ་ཧུཾ་ཧཱུྂ་ཕཊ྄྄། ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ནཱི་ཡེ་ཧུཾ་ཧཱུྂ་ཕཊ྄྄། ཡུམ་གྱི་སྙིང་པོ་དང་ཉེ་སྙིང་ངོ་། ། མཁའ་འགྲོ་མ་བཞིའི་ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་མཾ་ལཾ་པཾ་ཏཾ་གྱིས་མཚན་པའི་མཐར་རང་རང་གི་སྔགས་ཀྱིས་བསྐོར་བ་ལས་འོད་འཕྲོས། འགྲོ་བའི་དོན་བྱས། ཚུར་འདུས་རང་རང་གི་སྔགས་འཕྲེང་ས་བོན་དང་བཅས་པ་ལ་ཐིམ་པར་གྱུར། ཨོཾ་ཌཱ་ཀི་ནཱི་ཡེ་ཧུཾ་ཧཱུྂ་ཕཊ྄྄། ཨོཾ་ལཱ་མེ་ཧུཾ་ཧཱུྂ་ཕཊ྄྄། ཨོཾ་ཁཎྜ་རོ་ཧེ་ཧུཾ་ཧཱུྂ་ཕཊ྄྄། ཨོཾ་རཱུ་པི་ཎཱི་ཡེ་ཧུཾ་ཧཱུྂ་ཕཊ྄྄། ཞེས་པ་རྣལ་འབྱོར་མ་བཞིའི་སྔགས་སོ། ། འདི་ལ་གྲངས་ཀྱི་བསྙེན་པ་ནི། གཙོ་བོ་ལ་འབུམ་ཕྲག་གཅིགཡུམ་དང་འཁོར་ལ་ཁྲི། དབང་བསྐུར་བའི་སློབ་དཔོན་དུ་འོས་པ་ཡིན་ན། ཡེ་ཤེས་དབབ་པའི་སྔགས་ལའང་ཁྲི་བཟླ་བར་གྲུབ་ཆེན་དཱ་རི་ཀ་པ་སོགས་བཞེད་ལ་བདེ་མཆོག་འབྱུང་བ་ལས། གཙོ་བོའི་སྙིང་པོ་ནི་ལས་ཐམས་ཅད་འགྲུབ་པར་གསུངས་ཏེ། འཇིག་རྟེན་འཇིག་རྟེན་འདས་དངོས་གྲུབ། ། མྱུར་དུ་འགྲུབ་སྟེ་གཞན་དུ་མིན། ། ཞེས་མཆོག་ཏུ་བསྔགས་ལ། ཉེ་སྙིང་ནི། ཆར་དབབ་པ་དང་གཏེར་དང་ནི། ། ངག་གི་དངོས་གྲུབ་བསྒྲུབ་པར་བྱ། ། ཞེས་ལས་ཚོགས་དམིགས་བསལ་བསྒྲུབ་པར་བཤད་པའི། འདིར་གྲངས་ཀྱི་བཟླས་པ་སྙིང་པོའི་སྔགས་ལ་བྱ་ཞིང་། འབུམ་ཕྲག་གཅིག་ཏུ་བཟླ་བ་ལ་ཡང་། དེ་ཉིད་ཀྱི་ལེའུ་བཅུ་གཉིས་པ་ལས། རྫོགས་ལྡན་དུས་སུ་གཅིག་བཟླས་པ། ། གསུམ་ལྡན་དུས་སུ་ཉིས་འགྱུར་བཟླས། ། གཉིས་ལྡན་དུས་སུ་སུམ་འགྱུར་བཤད། ། རྩོད་དུས་བཞི་འགྱུར་དུ་ནི་བཟླ། ། ཞེས་པའི་འགྲེལ་བ་རཏྣ་རཀྵི་ཏས་མཛད་པ་ལས་རྫོགས་ལྡན་ལ་ནི་ཟླ་བ་གཅིགཅེས་པ་སྔགས་གང་གིས་འབུམ་ཕྲག་གཅིག་བཟླས་པར་གསུངས་པ་དང་། འབུམ་ཕྲག་གཉིས་ལ་སོགས་པ་ཡང་སྟེ། དེ་ཉིས་འགྱུར་ལ་སོགས་པ་གཞན་ལ་རིགས་པར་བྱའོ། ། ཞེས་བཤད་པའི་དགོངས་པ་འཆད་པ་ན། དེང་སང་རྩོད་དུས་ཡིན་པའི་འབུམ་ཕྲག་བཞི་བཟླ་དགོས་པར། བླ་མ་ཕལ་ཆེར་བཞེད་པ་བཞིན་སྔ་མ་རྣམས་ལ་བཞི་འགྱུར་བཟླས་ན་ལེགས་ཤིང་། བཟླས་པའི་བཅུ་ཆའི་སྦྱིན་སྲེག་ཀྱང་བྱའོ། ། བཟླས་པའི་ཕན་ཡོན་ནི། ནམ་མཁའ་དང་མཉམ་པའི་རྒྱུད་ལས། བསྐལ་པ་སྟོང་ལ་སོགས་པ་ཡི། ། སྡིག་པ་མ་ལུས་དག་བྱེད་ཆུ། ། ཞེས་གསུངས་པས། ཚེ་ཐོག་མ་མེད་པ་ནས་བསགས་པའི་དུག་གསུམ་གྱི་དབང་གིས་སྒོ་གསུམ་གྱི་མཚམས་མེད་ལྔ་དང་ཉེ་བ་ལྔ་ལ་སོགས་པའི་ལས་ཉོན་ཤེས་བྱའི་སྒྲིབ་པ་ཐམས་ཅད་དག་པ་དང་། གོང་དུ་བཤད་པ་བཞིན་མཆོག་དང་ཐུན་མོང་གི་དངོས་གྲུབ་ལ་ཉེ་བར་བྱེད་པའི་དགོས་པ་ཡོད་དོ། ། དེ་ལྟར་ཐུན་སོ་སོ་ལ་བཟླས་པ་ཅི་ནུས་བྱས་པའི་རྗེས་སུ། ཐུགས་ཀའི་ཧཱུྂ་གི་འོད་ཀྱིས་རྟེན་གཞལ་ཡས་ཁང་འོད་དུ་ཞུ་ནས་འཁོར་རྣམས་ལ་ཐིམ། འཁོར་རྣམས་ཡུམ་ལ། ཡུམ་ཡབ་ལ། ཡབ་ཐུགས་ཀའི་ཧཱུྂ་ལ་ཐིམ། དེ་ཡང་ཞབས་ཀྱུ་ཁོག་པ་མགོ་བོ་ཟླ་ཚེས་ཐིག་ལེ་ནཱ་དའི་བར་དུ་འདུས་ཏེ། ནཱ་ད་ཡང་མི་དམིགས་པར་གྱུར་པའི་ངང་ལས། སླར་ཡང་རང་ཉིད་ཧེ་རུ་ཀ་ཞལ་གཅིག་ཕྱག་གཉིས་པའི་རྣམ་པར་གྱུར་ཞེས་བསྒོམ་མོ། འཇིག་རྟེན་ལས་འདས་པ་དང་འཇིག་རྟེན་པའི་གཏོར་མ་ལ་ཆབ་དང་ནང་མཆོད་བྲན་ལ། བསང་སྦྱང་བྱིན་བརླབས་སྔར་ལྟར་བྱས་ལ། འབར་བའི་ཕྱག་རྒྱ་དང་ཕེཾ་གྱི་སྦྲག་གཏོར་འགྲོན་ཕྱོགས་བཅུའི་དཔའ་བོ་རྣལ་འབྱོར་མ་རྣམས་སྤྱན་དྲངས། དེ་དང་ལྷན་ཅིག་དབང་པོ་ལ་སོགས་པའང་སྐད་ཅིག་གིས་བཀུག། ཨིནྡྲ་ཡ་མ་བ་རུ་ན་ཀུ་བེ་ར་མཧ་བྷུ་ཏ་ཨགྣི་རཀྴ་ས་བཱ་ཡུ་དེ་བ་ཏ་ཙནྟྲ་སུརྻ་བྲཧྨ་ཨརྻ་དེ་བ་བེ་མ་ཙི་ཏྲི་པྲི་ཐི་བི་དེ་ཝ་ཏཱ་རྣམས་ཀྱི་རྗེས་སུ་ས་པ་རི་ཝཱ་རཨཱ་ཀརྴ་ཡ་ཛཿཞེས་བཏགས་པ་དང་། ཛཿཧཱུཾ་བཾ་ཧོཿསཾ་ཏྲིཔྟ་སརྦ་དེ་བ་ཏཱ་སཱ་དྷ་ཀ་སྱ་ཤཱནྟིཾ་ཀུ་རུ་པུཥྚིཾ་ཀུ་རུ་སརྦ་ཀརྨ་ནྟུ་སིདྡྷི་བྷ་བ་ཏུ་ཡ་ཐཱ་སུ་ཁཾ་སུ་ཁེཿཞེས་སྤྱན་དྲངས་ལ། ཆུ་གཉིས་སྔོན་དུ་འགྲོ་བའི་ཉེར་སྤྱོད་ཀྱི་མཆོད་ནས། པད་ཀོར་བྱ་ཞིང་མཁའ་འགྲོ་མ་དྲ་བ་དམ་པའི་བདེ་བས་ས་མཱ་ཡ་སྟྭཾ་ས་མཱ་ཡ་ཧོཿཞེས་སྔགས་ཚན་གཉིས་ལན་གསུམ་བརྗོད། ལག་པ་གཡོན་པའི་མཐིལ་དུ་ཨཱ་ལི་ལས་ཟླ་བ་དང་། གཡས་པར་ཀཱ་ལི་ལས་ཉི་མར་གྱུར་པའི་དབུས་སུ་ཧཱུཾ་སྔོན་པོ་དང་བཅས་པ། ཨོཾ་ཨ་ནྱོ་ནྱ་ཨ་ནུ་ག་ཏ་སརྦ་དྷརྨཱ་པ་ར་སྥ་ར་ཨ་ནུ་པྲ་བིཥྚ་སརྦཱ་དྷཱརྨཱཿཨ་ཏྱནྟ་ཨ་ནུ་པྲ་བིཥྚ་སརྦཱ་དྷརྨཱཿཨོཾ་ཨཱ་ཧཱུཾ་ཟླ་ཉི་ས་བོན་ཡོངས་སུ་གྱུར་པའི་རྡོ་རྗེ་ཐལ་མོས་གཏོར་མ་བཏེག་པར་གྱུར་པར་མོས་ནས། ལྷ་མོ་ཚད་མ་དམ་ཚིག་ཚད་མ་དང་། དེ་གསུངས་ཚིག་ཀྱང་མཆོག་ཏུ་ཚད་མ་སྟེ། བདེན་པ་དེ་ཡིས་ལྷ་མོ་མཆོག་གིས་ནི། བདག་ལ་རྗེས་སུ་འཛིན་པའི་རྒྱུར་གྱུར་ཅིག། འགྲོན་རྣམས་ཀྱི་ལྗགས་ཧཱུཾ་དཀར་པོ་ལས་བྱུང་བའི་རྡོ་རྗེ་རྩེ་གཅིག་པའི་རྣམ་པའི་འོད་ཟེར་གྱི་སྦུ་གུས་གསོལ་བར་གྱུར། ཨོཾ་བཛྲ་ཨཱ་ར་ལི་ཧོཿཛཿཧཱུཾ་བཾ་ཧོཿབཛྲ་ཌཱ་ཀི་ནི་ས་མཱ་ཡ་སྟྭཾ་དྲྀ་ཤྱ་ཧོཿཞེས་ལན་གསུམ་གྱིས་གཙོ་འཁོར་རྣམས་ལ་ཕུལ་ནས། མཆོད་ཡོན་སོགས་དང་ཉེར་སྤྱོད་རྣམས་ཀྱིས་མཆོད། ཧེ་རུ་ཀ་དཔལ་དཔའ་བོ་ཆེ། ། རྣམ་དག་རྡོ་རྗེ་དབང་ཕྱུག་དང་། རྗེས་ཆགས་ཆགས་པ་ཆེ་རྣམས་ཀྱི། ། རྡོ་རྗེ་ཕག་མོ་དེ་ལ་འདུད། ། སྲིད་དང་ཞི་བ་མཉམ་ཆགས་པ། ། བཅོམ་ཞིང་ཀུན་ཏུ་རྟོག་པ་འཇོམས། ། ཁྱོད་ཀྱིས་དངོས་པོ་ཐམས་ཅད་མཁའ་དང་མཉམ་པའི་བདག་ཉིད་གཟིགས་པར་ལྡན། མགོན་པོ་ཐུགས་རྗེའི་ཆུ་ཡི་དཔྱིད་ཀྱིས་བརླན་པར་གྱུར་པའི་ཐུགས་ཀྱི་ཆུས། བདག་ལ་མཛོད་ཅིག་ལྷ་མོ་རྣམས་ཀྱིས་ཤིན་ཏུ་རྗེས་བརྩེར་མཛད་དུ་གསོལ། ཞེས་གསོལ་བ་གཏབ་ནས། དུར་ཁྲོད་བརྒྱད་ཀྱི་ཕྱོགས་སྐྱོང་ལ་སོགས་པ་རྣམས་སྔར་ལྟར་ཕྱོགས་མཚམས་ཀྱི་རིམ་པས། ཨོཾ་ཁ་ཁ་ལ་སོགས་པའི་སྔགས་ལན་གཉིས་བརྗོད་པས་གཏོར་མ་ཕུལ། ཕྲིན་ལས་སྔར་བཞིན་བཅོལ། རྡོ་རྗེ་གཟུང་། དྲིལ་བུ་གནས་བརྒྱད་དུ་བསྐྱོད་ཅིང་། ཧེ་རུ་ཀའི་ཡི་གེ་བརྒྱ་པས་ལྷག་ཆད་ཁ་བསྐང་། ལག་གཉིས་བ་དན་གསུམ་པའི་ཕྱག་རྒྱ་བྱས་ནས། ཨོཾ་ཡོ་ཀ་ཤུདྡྷཿསོགས་བརྗོད་ཅིང་པད་ཀོར་དང་། མཁྱུད་པའི་ཚུལ་སྔར་ལྟར་བྱས་ནས། མིང་མེད་དང་མཐེ་བོང་གིས་སེ་གོལ་བརྡབས་ལ། ཨོཾ་ཁྱེད་ཀྱི་སེམས་ཅན་དོན་ཀུན་མཛད། ། ཇི་ལྟའི་རྗེས་མཐུན་དངོས་གྲུབ་རྩོལ། ། སངས་རྒྱས་ཡུལ་དུ་གཤེགས་པ་དང་། ། ཇི་ལྟར་བདེ་བར་བཞུགས་སུ་གསོལ། ཨོཾ་བཛྲ་མུཿའཇིག་རྟེན་པ་རྣམས་རང་རང་གི་གནས་དུ་གཤེགས། ཡེ་ཤེས་པ་རྣམས་རང་ཉིད་ལ་ཐིམ་པར་གྱུར། བདག་ཉིད་བཅོམ་ལྡན་འདས་སུ་གསལ་བའི། སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྂ་སྔོན་པོ། བཅོམ་ལྡན་འདས་ཀྱི་སྙིང་གར་ཨོཾ་ཧ་དཀར་པོ། མགོ་བོར་ན་མ་ཧི་སེར་པོ། སྤྱི་གཙུག་ཏུ་སྭཱ་ཧཱ་ཧུ་དམར་པོ། ཕྲག་པ་གཉིས་སུ་བཽ་ཥ་ཊ་ཧེ་ནག་པོ། མིག་གཉིས་སུ་ཧུཾ་ཧཱུྂ་ཧོཿདམར་སེར། ཡན་ལག་ཐམས་ཅད་ལ་ཕཊ྄་ཧཾ་ལྗང་གུ་རྣམས་ཀྱིས་མཚན་པར་གྱུར། ཅེས་བསྒོམ། ཁ་ཟས་ཀྱི་ཚེ་ཆོས་ཐམས་ཅད་མཉམ་པ་ཉིད་དུ་མོས་ལ། ཨོཾ་ས་མ་ཡ་ཤུདྡྷ་སརྦ་དྷརྨཱ་ས་མ་ཡ་ཤུདྡྷོ་྅ཧཾ། ལྕེ་ཧཱུྂ་ལས་རྡོ་རྗེ་དཀར་པོ་རྩེ་གཅིག་པའི་རྣམ་པར་གྱུར། ཨོཾ་ཨ་མྲྀ་ཏོ་ད་ཀ་ཧུཾ་ཧཱུྂ་ཋ་ཋ་ཏྲཱཾ་ཨཾ་ཁཾ་ཧཱུྂ་གིས་བྱིན་གྱིས་བརླབས་ནས་ཐོག་མར་ལག་པ་གཡོན་པས་བླངས་ཏེ་ལོངས་སྤྱད། ཁྲུས་ཀྱི་དུས་སུ་དབང་བསྐུར་བ་དང་གཉིད་ཀྱི་སྐབས་སུ་སྣོད་བཅུད་འོད་གསལ་དུ་བསྡུ་ཞིང་། སད་པའི་ཚེ་རྣལ་འབྱོར་མའི་གླུས་བསྐུལ་བར་ལྟ་བ་ལ་སོགས་པའི་སྤྱོད་ལམ་གྱི་རྣལ་འབྱོར་ཡང་བྱའོ། ། དེ་ལྟར་སྒྲུབ་པ་པོའི་དམ་ཚིག་ལ་གནས་ཤིང་རྣལ་འབྱོར་ལ་བརྩོན་པ་རྣམས་ཀྱིས་འདོད་པའི་དོན་ཐམས་ཅད་བདེ་བླག་ཏུ་འགྲུབ་པར་འགྱུར་ཏེ། གྲུབ་ཆེན་རྡོ་རྗེ་དྲིལ་བུ་པའི་ཞབས་ཀྱིས། དམ་ཚིག་ལྡན་ཞིང་བླ་མ་ལ་གུས་དང་། ། སྒོམ་སྒྲུབ་བརྩོན་ལ་དངོས་གྲུབ་ཐམས་ཅད་འབྱུང་། ། ཚེ་དང་ལོངས་སྤྱོད་ཕུན་སུམ་ཚོགས་པ་དང་། ། དཔལ་དང་དབང་ཕྱུག་གཟི་བརྗིད་ལས་རྣམས་འགྲུབ། ། བསྟན་བཅོས་ཐམས་ཅད་ལ་ནི་མཁས་པ་དང་། ། རྒོལ་བ་འཇོམས་པའི་སྨྲ་བ་ཆེན་པོར་འགྱུར། ། རྡོ་རྗེ་འཆང་ཆེན་ཉིད་ཀྱང་མྱུར་དུ་ཐོབ། ། ཅེས་སོ། ། དེ་ལྟར་གསང་སྔགས་རྒྱུད་དོན་རྒྱ་མཚོ་ལས། ། བསྐྱེད་རྫོགས་དོན་གཉིས་ནོར་བུའི་བཅུད་ཕྱུང་བ། ། རྒྱ་བོད་མཁས་གྲུབ་དེད་དཔོན་ལས་འོངས་པའི། ། དཔལ་ལྡན་འཁོར་ལོའི་དབང་ཕྱུག་སྒྲུབ་པའི་ཐབས། ། བཀའ་བརྒྱུད་འདི་ཡི་མཁས་གྲུབ་ཕལ་མོ་ཆེའི། ། ཐུགས་ཉམས་བཞེས་པའི་བྱིན་རླབས་མཆོག་གྱུར་པ། ། གང་གིས་བསྙེན་ན་དགོས་འདོད་རྨད་བྱུང་ཞིང་། ། བདག་གཞན་དོན་གྱི་འབྲས་བུ་མཐར་ཕྱིན་ཕྱིར། ། བསྟན་འདིར་མོས་ཤིང་སྒྲུབ་པའི་བརྟུལ་ཞུགས་ཅན། ། རིན་ཆེན་དཔལ་སོགས་དོན་གཉེར་འགའ་ཞིག་གིས། ། རིང་ནས་བསྐུལ་བའི་རེ་བ་བསྐང་བའི་ཕྱིར། ། རྣལ་འབྱོར་སྤྱོད་པ་བདག་གིས་བྲིས་པའོ། ། འདི་ལ་མ་རྟོགས་ལོག་པའི་དྲི་མཆིས་ན། ། མཁྱེན་པའི་སྤྱན་ལྡན་མཁས་གྲུབ་བླ་མ་དང་། ། བཅོམ་ལྡན་འཁོར་ལོའི་དབང་ཕྱུག་བཙུན་མོར་བཅས། ། དཔང་གྱུར་ཡེ་ཤེས་དམ་ཅན་རྣམས་ལ་བཤགས། ། རྣམ་དཀར་དགེ་བའི་འབྲས་བུ་གང་མཆིས་པ། ། སྲིད་དང་ཞི་བར་མི་གནས་མཉམ་པ་ཉིད། ། བདག་གཞན་ཟུང་འཇུག་ལྷན་སྐྱེས་མངོན་གྱུར་ཏེ། ། སྲིད་པའི་འཇིགས་ལས་འགྲོ་རྣམས་སྒྲོལ་གྱུར་ཅིག། བཅོམ་ལྡན་འདས་དཔལ་བདེ་མཆོག་ལྷན་སྐྱེས་ལྷ་ལྔའི་སྒྲུབ་ཐབས། དོན་གཉིས་མཆོག་སྩོལ་ཅེས་བྱ་བ་ནི། ལྕགས་ཕོ་ཁྱི་ལོ་ཧོར་ཟླ་གཉིས་པའི་དུས་དགེ་བ་ལ། ཞྭ་དམར་ཅོད་པཎ་འཛིན་པ་མཆོག་གི་སྤྲུལ་སྐུ་རིམ་པར་ཕེབས་པས་བྱིན་གྱིས་བརླབས་པའི་གནས། སྟོད་ལུང་པའི་ཐིག་ལེ་ལས་གཞིས་ཀ་ཆེན་པོ་བསམ་གྲུབ་བདེ་ཆེན་མཐོང་སྨོན་དུ་འབྲི་གུང་རཏྣའི་མིང་ཅན་གྱིས་སྦྱར་བའོ། ། ༼༦༤